Document ID: 32004R0834

Komisjoni määrus (EÜ) nr 834/2004,
28. aprill 2004,
millega muudetakse nõukogu määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. detsembri 1996. aasta määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel, [1] eriti selle artikli 19 lõiget 3
ning arvestades järgmist:
(1) Nõukogu määruses (EÜ) nr 338/97 loetletakse looma- ja taimeliigid, mille suhtes kauplemine on piiratud või kontrolli all. Need loetelud ühendavad ohustatud looduslike looma- ja taimeliikidega rahvusvahelise kauplemise konventsiooni (edaspidi "CITESi konventsioon") lisades toodud loetelusid.
(2) Nõukogu määruse (EÜ) nr 338/97 A lisa hõlmab liike, kes on loetletud konventsiooni I liites, mille suhtes liikmesriigid ei ole esitanud reservatsioone ja seetõttu tuleks Varanus nebulosus kanda sellesse lisasse.
(3) Muudatusi, mis on tehtud konventsiooni III liitesse vastavalt konventsiooni XVI artikli sätetele, tuleks kajastada nõukogu määruse (EÜ) nr 338/97 C lisas ja tekstis "Märkusi lisade A, B, C ja D tõlgendamise kohta". Eriti vajalik on kanda loendisse Argentiina, Austraalia, Indoneesia, Mehhiko, Uus-Meremaa ja Peruu liikide areaali riikidena, mis on hõlmatud konventsiooni III liites.
(4) Kohandada tuleb mõningate koralliliikidega seonduvat märget, et liita sellega mõned CITESi resolutsiooni Conf. 11.10 mõisted, mis on seotud korall-liiva ja korallitükkide määratlusega; vastavalt määruse (EÜ) nr 338/97 artikli 2 lõikes t toodud määratlusele "isend", peab märge Aloe spp. viitama otseselt A lisa loendisse kantud liikidele, ja märget Guaiacum spp. tuleb muuta, et tähistada kõiki osi ja neist saadut vastavalt 12. konverentsil vastuvõetud otsusele.
(5) Teaduslik järelevalverühm on määruse (EÜ) nr 338/97 artikli 3 lõike 4 punktis a sätestatud kriteeriumide alusel teinud kindlaks, et teatavad liigid tuleb loomade, kelle sissetoomist ühendusse tuleks jälgida seoses nende impordimahuga, loendist välja jätta, samal ajal kui teatavad teised liigid tuleb sellesse loendisse juurde lisada.
(6) Seega tuleks määrust (EÜ) nr 338/97 vastavalt muuta.
(7) Käesoleva määrusega ettenähtud meetmed on kooskõlas määruse (EÜ) nr 338/97 artikli 18 alusel asutatud looduslike looma- ja taimeliikidega kauplemise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 338/97 lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümne esimesel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. aprill 2004

Labels: 3
20